钦定古今图书集成/理学汇编/文学典/第113卷 > 赵崡
## 钦定古今图书集成/理学汇编/文学典/第113卷 > 赵崡

“按《列朝诗集》，崡字子函，一字屏国，盩厔人。万历己酉
领乡荐不第。家有傲山楼，藏书万卷，所居近周、秦、汉、
唐故都，古金石名书多在焉，西安頖宫碑林为最。时
跨一蹇，挂偏提榻，工携楮墨以从。每遇片石只字，坐
卧其下，亲为拭洗，椎榻装潢，复为疏记。其后援据考
证，略仿欧阳公、赵明诚、洪丞相三家，名曰石墨镌华。”
自谓穷三十年之力，多都元敬、杨用修所未见也。游
终南九崚城南，作《访古游记》三篇，三辅、五陵、长杨、下
杜遗文故事，历历如指掌。万历戊午，去今才三十年，
关中再经兵燹，赵氏金石古文，皆荡为劫灰，而三记
宛然敝箧中，每为喟然太息。华州有郭宗昌，引伯汲
古多藏，与子函相上下，其为人尤奇。